《挽张南轩先生八首》
宋代·彭龟年

拱璧堕泥涂，康瓠置坛墠。
天心与人事，颇似好乖舛。
贤愚真是非，每向死生辨。
哀荣若相迕，遗恨常不免。
前年建安公，罹此二气沴。
今年公复死，殒我一世善。
龙文百斛鼎，功在白玉铉。
斯人太薄命，长苦乐事鲜。
时因思贤忧，终夕长展转。

作者简介：（1142—1206）临江军清江人，字子寿，号止堂。尝从朱熹、张栻游。孝宗乾道五年进士。授宜春尉。累除秘书郎兼嘉王府直讲。宁宗时拜吏部侍郎兼侍读，议论忠直，操行坚正。指斥韩侂胄，庆元二年被追官、勒停。嘉泰三年起知赣州，以疾辞，除集英殿修撰、提举冲佑观。开熙二年，守宝谟阁待制致仕。卒谥忠肃。有《止堂集》。